謝包宏齋著述科目之薦
作者：蕭立之
朝代：宋

paragraphs: 有美人兮天一方，欲往從之道阻長。
翩其乘風來帝旁，巍然一桂扶明堂。
冰盤玉果君賜酒，進講歸來坐清晝。
却從閩嶠望蓬萊，海氣渾黄天影瘦。
春風一箋入明光，牛鐸可使調宮商。
低頭再拜避三舍，世謂唐晉無文章。
先生閲人亦多矣，定不尋常種桃李。
法鼓一震波旬驚，爨下之桐作焦尾。
爾來世道婙喧啾，百練化作繞指柔。
茫茫萬古落我後，傳世豈必皆王侯。
紅泉碧澗石齒齒，菖蒲著梅弄徑蕊。
我思脫我馬口銜，歸去從公給薪水。